CELEX: 31952S0002
Language: el
Date: 1952-12-23 00:00:00
Title: ΕΚΑΧ Ανωτάτη Αρχή: Απόφαση αριθ. 2—52 της 23ης Δεκεμβρίου 1952 περί καθορισμού των όρων επιβολής και εισπράξεως των εισφορών που προβλέπονται στα άρθρα 49 και 50 της συνθήκης

Avis juridique important

|

31952S0002

ΕΚΑΧ Ανωτάτη Αρχή: Απόφαση αριθ. 2—52 της 23ης Δεκεμβρίου 1952 περί καθορισμού των όρων επιβολής και εισπράξεως των εισφορών που προβλέπονται στα άρθρα 49 και 50 της συνθήκης  /* ΚΩΔΙΚΟΠΟΙΗΜΕΝΗ ΕΚΔΟΣΗ ΠΡΒΛ. 359X020P0213 */  

Επίσημη Εφημερίδα αριθ. 001 της 30/12/1952 σ. 0003 - 0004 Φινλανδική ειδική έκδοση: Κεφάλαιο 1 τόμος 1 σ. 0003  Σουηδική ειδική έκδοση: Κεφάλαιο 1 τόμος 1 σ. 0003  Δανική ειδική έκδοση: Σειρά I Κεφάλαιο 1952-1958 σ. 0003  Αγγλική ειδική έκδοση: Σειρά I Κεφάλαιο 1952-1958 σ. 0003  Ελληνική ειδική έκδοση: Κεφάλαιο 01 τόμος 1 σ. 0003  Ισπανική ειδική έκδοση: Κεφάλαιο 01 τόμος 1 σ. 0003  Πορτογαλική ειδική έκδοση : Κεφάλαιο 01 τόμος 1 σ. 0003 

ΑΠΟΦΑΣΗ αριθ. 2-52 της 23ης Δεκεμβρίου 1952 περί καθορισμού των όρων επιβολής και εισπράξεως των εισφορών που προβλέπονται στα άρθρα 49 και 50 της συνθήκηςΗ ΑΝΩΤΑΤΗ ΑΡΧΗ,  Έχοντας υπόψη:  τα άρθρα 49 και 50 της συνθήκης,  τις παραγράφους 6 και 7 της συμβάσεως,  Εκτιμώντας:  ότι προκειμένου να προσπορίζεται τα αναγκαία χρηματικά μέσα για την εκπλήρωση της αποστολής, την οποία της αναθέτουν η συνθήκη και η σύμβαση, πρέπει ιδίως να επιβάλει εισφορές επί της παραγωγής του άνθρακος και χάλυβος- ότι σύμφωνα με το άρθρο 50 παράγραφος 2 της συνθήκης πρέπει να καθορίσει, κατόπιν διαβουλεύσεως με το Συμβούλιο, τους όρους ως προς την επιβολή και είσπραξη των εισφορών αυτών, αποφεύγοντας κατά το μέτρο του δυνατού τις σωρευτικές φορολογίες- Κατόπιν διαβουλεύσεως με το Συμβούλιο,  ΑΠΟΦΑΣΙΖΕΙ:   Άρθρο 1  1. Οι εισφορές επί της παραγωγής άνθρακος και χάλυβος που προβλέπονται στα άρθρα 49 και 50 της συνθήκης, επιβάλλονται επί των ακολούθων προϊόντων:  1) πλίνθων εκ λιγνίτου και ημιοπτάνθρακος εκ λιγνίτου- 2) λιθάνθρακος όλων των κατηγοριών- 3) χυτοσιδήρου πλην του προοριζομένου δια την κατασκευήν τύπων- 4) χάλυβος Τόμας εις τύπους- 5) χάλυβος εις τύπους άλλους εκτός από Τόμας εις τύπους- 6) ετοίμων προϊόντων και τελικών προϊόντων, αναφερομένων εις το παράρτημα I της συνθήκης.  2. Η ποσότης σε τόννους του λιθάνθρακος η οποία λαμβάνεται υπόψη είναι η καθαρή παραγωγή μετά την διαλογή και έκπλυση, δεδομένου ότι τα κατώτερα προϊόντα υπολογίζονται στο πραγματικό τους βάρος.  3. Οι ειδικοί χάλυβες, που ανήκουν στην κατηγορία γ) του παραρτήματος III της συνθήκης, εις τύπους ή έτοιμα προϊόντα, εξαιρούνται της επιβολής εισφοράς.   Άρθρο 2  1. Η μέση αξία κατά τόννο για κάθε ένα από τα προϊόντα, που απαριθμούνται στο άρθρο 1, προκύπτει από τη διαίρεση δια του βάρους σε παραχθέντες τόννους, της συνολικής αξίας της παραγωγής της Κοινότητος, υπολογιζομένης βάσει των καθαρών εσόδων  ανά πωλούμενο τόννο κατά την έξοδο από το εργοστάσιο.  2. Η αξία, που λαμβάνεται υπόψη για τον υπολογισμό της βάσεως των εισφορών, ορίζεται εκπιπτούσης από τη μέση αξία, όπως καθορίσθηκε ανωτέρω, της αξίας των μέσων ποσοτήτων των προϊόντων που υπόκεινται στην εισφορά, και τα οποία περιλαμβάνονται στην  παραγωγή ενός τόννου του οικείου προϊόντος.  Για την πραγματοποίηση αυτών των εκπτώσεων λαμβάνονται υπόψη:  - για την παραγωγή άνθρακος, οι ποσότητες άνθρακος που είναι αναγκαίες για την εκμετάλλευση,  - για την παραγωγή χυτοσιδήρου, η μέση κατανάλωση του άνθρακος, που χρησιμοποιείται για την παραγωγή του,  - για την παραγωγή χάλυβος, η μέση κατανάλωση άνθρακος, αυξημένη δια των ποσοτήτων του άνθρακος, που αντιστοιχούν στο χυτοσίδηρο, ο οποίος χρησιμοποιείται στην παραγωγή του χάλυβος,  - για την παραγωγή των ετοίμων και των τελικών προϊόντων, που καθορίζονται στο παράρτημα Ι της συνθήκης, η μέση κατανάλωση χάλυβος εις τύπους.  3. Οι μέσες αξίες και οι ανωτέρω καθοριζόμενες εκπτώσεις υπολογίζονται για κάθε ένα από τα προϊόντα που απαριθμούνται στο άρθρο 1, βάσει των στατιστικών δεδομένων, τα οποία συλλέγονται από την Ανωτάτη Αρχή.  4. Βάσει των μέσων αξιών και των εκπτώσεων, που ορίζονται σύμφωνα προς το παρόν άρθρο, η Ανωτάτη Αρχή καταρτίζει τιμοκατάλογο, στον οποίο καθορίζονται σε λογιστικές μονάδες της Ευρωπαϊκής Ενώσεως Πληρωμών και ενδεικτικά στο νόμϊσμα κάθε Κράτους μέλους  της Κοινότητος, το καθαρό ποσό εισφοράς κατά τόννο, για κάθε ένα από τα προϊόντα, που απαριθμούνται στο άρθρο 1.   Άρθρο 3  Η Ανωτάτη Αρχή τροποποιεί τον τιμοκατάλογο όταν διαπιστώνει μεταβολή 10% επί της μέσης αξίας ενός των προϊόντων, εν σχέσει προς την αξία, που ελαμβάνετο προηγουμένως υπόψη.   Άρθρο 4  1. Οι εισφορές οφείλονται από κάθε επιχείρηση επί της ποσότητος σε τόννους της φορολογητέας παραγωγής της, περί της οποίας πρέπει να γίνεται δήλωση κάθε μήνα.  2. Οι καταβολές καθίστανται απαιτητές την 25η κάθε μηνός επί της παραγωγής του προηγουμένου μηνός, αρχής γενομένης από το Φεβρουάριο 1953.  3. Η καταβολή πραγματοποιείται από κάθε επιχείρηση, για το σύνολο των εγκαταστάσεων που είναι προσαρτημένες σε αυτή, στους ταχυδρομικούς ή τραπεζικούς λογαριασμούς, που ανοίγονται για το σκοπό αυτό στο όνομα της Ανωτάτης Αρχής εντός του Κράτους μέλους,  στην επικράτεια του οποίου η επιχείρηση αυτή ασκεί τη δραστηριότητά της. Εν τούτοις, οι εγκαταστάσεις που εξαρτώνται από επιχείρηση εγκατεστημένη στην επικράτεια άλλου Κράτους μέλους ή τρίτης χώρας, πραγματοποιούν αυτές οι ίδιες τις καταβολές που  αντιστοιχούν στην παραγωγή τους.   Άρθρο 5  Η παρούσα απόφαση αρχίζει να ισχύει στα εδάφη της Κοινότητος από την 1η Ιανουαρίου 1953.  Η παρούσα απόφαση ελήφθη και εξεδόθη από την Ανωτάτη Αρχή κατά τη διάρκεια της συνεδριάσεώς της της 23ης Δεκεμβρίου 1952.  Για την Ανωτάτη Αρχή Ο Πρόεδρος Jean MONNET